b'\n_START_ARTICLE_\nSanta Maria d\'Ovarra\n_START_SECTION_\nParticularitats\n_START_PARAGRAPH_\nFou constru\xc3\xaft pels mestres llombards el primer quart del segle XI a les ribes del riu Is\xc3\xa0vena (Ribagor\xc3\xa7a). "Ovarra" significa en basc \'forat entre roques\' i \xc3\xa9s en el fons d\'una vall bloquejada pel congost d\'Ovarra o de La Croqueta, on s\'al\xc3\xa7a el monestir. L\'esgl\xc3\xa9sia de Santa Maria est\xc3\xa0 dedicada tamb\xc3\xa9 a sant Pere, sant Esteve i a la Santa Creu. _NEWLINE_La seva construcci\xc3\xb3 es bas\xc3\xa0 en el sistema de proporcions del triangle equil\xc3\xa0ter, sistema que es modific\xc3\xa0 m\xc3\xa9s tard per seguir el de les proporcions dobles o diapas\xc3\xb3. Els nombres 3 (trinitat) i 7 (Esperit sant, totalitat del temps, apocalipsi...) es repeteixen per tot el temple: tres finestres a l\'absis central i set als tres absis. Presenta totes les caracter\xc3\xadstiques de l\'estil llombard: les arcuacions cegues que compassen els murs, separades pels contraforts o lesenes i frisos de dents de serra. Original d\'aquest temple \xc3\xa9s el fris d\'influ\xc3\xa8ncia musulmana, amb cel\xc2\xb7les rombo\xc3\xafdals, que corona l\'absis central._NEWLINE_L\'edifici consta de tres naus, de les quals la central \xc3\xa9s m\xc3\xa9s alta i ampla. Les naus estan culminades per absis semicirculars coberts amb voltes de quart d\'esfera que descansen en pilastres cruciformes. El campanar es va comen\xc3\xa7ar a construir, per\xc3\xb2 les parets nom\xc3\xa9s van assolir una al\xc3\xa7ada de 3 m. En un dels murs laterals, s\'obre una portalada amb grosses dovelles datada del segle XVI, on trobem esculpit l\'escut dels Mur._NEWLINE_Est\xc3\xa0 datat l\'assentament de monjos en aquest indret des de l\'any 874. Aquest monestir arrib\xc3\xa0 a ser el cor del comtat de Ribagor\xc3\xa7a, escindit del Pallars el 930 per Ramon III de Ribagor\xc3\xa7a. No existeixen construccions anteriors al segle XI perqu\xc3\xa8 segurament foren arrasades per les r\xc3\xa0tzies musulmanes._NEWLINE_La protecci\xc3\xb3 de les baronies d\'Esp\xc3\xa9s i dels Mur de Pallars significaren dos moments \xc3\xa0lgids en els segles XIII i XVI, respectivament, per\xc3\xb2 el restabliment del bisbat de Barbastre el 1571 signific\xc3\xa0 la desaparici\xc3\xb3 del priorat i el comen\xc3\xa7ament d\'una decad\xc3\xa8ncia de la qual mai m\xc3\xa9s es recuper\xc3\xa0. Les voltes del peu de l\'esgl\xc3\xa9sia s\'enfonsaren el 1872._NEWLINE_El 1931, va ser declarat monument nacional, per\xc3\xb2 no es va comen\xc3\xa7ar la reconstrucci\xc3\xb3 fins a la d\xc3\xa8cada dels seixanta. El palau Prioral, manat construir el segle XVI pel prior Pere Mur, resta en ru\xc3\xafnes al peu de la bas\xc3\xadlica._NEWLINE_Ovarra va tenir un mol\xc3\xad fariner a la part m\xc3\xa9s propera al riu que actualment est\xc3\xa0 condicionat com a alberg per a grups de joves. El pont que d\xc3\xb3na acc\xc3\xa9s al conjunt recorda un d\'estil g\xc3\xb2tic que es va emportar una riuada el 1963._NEWLINE_Fora del clos de Santa Maria d\'Ovarra, a menys d\'un centenar de metres hi ha ubicada la petita esgl\xc3\xa9sia se Sant Pau d\'Ovarra, la qual feia compatible el culte monacal amb el m\xc3\xa9s senzill dels feligresos.'